**Kiekvienos savaitės dienos maldos, apmąstant ateinančio sekmadienio Evangeliją**

**nuo spalio 19 d. pirmadienio iki spalio 25 d. sekmadienio, 2020**

**►link 30 sekmadienio**

**Kaip eiti pirmyn, pasitelkus humorą (4/4)**



**Humoras**: tai malonė, kurios reikia prašyti. Ar žinote anoniminių alkoholikų maldą: „Viešpatie, suteik man drąsos pakeisti tai, ką galiu pakeisti, kantrybės priimti tai, ko negaliu pakeisti, ir su humoru pamatyti, kuo skiriasi viena nuo kito?“ Humoras kartais yra pakeičiamas žodžiu *išmintis*. Tiesą sakant, humoras susijęs su išmintimi, kuri vertinama kaip įžvalgumas veikloje. Viešpatie, suteik man malonę gebėti atskirti, kas geriausia mano gyvenime, su humoru ir išmintimi.

**Namie**



„Mylėk savo artimą kaip save patį“: šventa programa. Bet kas yra mano artimas? Kas atrodo tikrai artimas man? Ar tai tik žmonės, kurie yra šalia manęs namie arba darbe, draugai ar žmonės, kurie dalijasi su manimi mintimis, kultūra ar tikėjimu? O paskui - su kuo nusprendžiau suartėti? Šią savaitę galiu pavyzdžiui sudaryti grupės draugų ar šeimos narių, žmonių, kuriuos apsisprendžiau padaryti savo artimais, arba pažįstamų sąrašą. Galiu jiems duoti ženklą ir paliudyti savo palaikymą bei meilę.

**Melstis pasaulio širdyje su  popiežiumi Pranciškumi**



Melskimės, kad per Krikštą gavę misiją tikintieji pasauliečiai, ypač moterys, turėtų daugiau galimybių užimti atsakingas vietas Bažnyčios institucijose.

**„Savo artimą kaip save patį“ Mt 22, 39**



**Mylėti visa savo širdimi?**

Šie du įsakymai – kurie sudaro vieną – mums gerai žinomi, galbūt net per daug žinomi, kad nebepasveriame jų aktualumo ir jėgos. Mylėti – gražus dalykas; ar yra kai kas, kas priklauso nuo mūsų valios? Ir pagaliau, ar natūralu mylėti Dievą, kurio nematome, kurio kartais nesuprantame? Ir galiausiai - mylėti savo artimą: galime pastebėti, jog tai gera mintis, bet būna dienų, kai mylėti nei iš tikrųjų galime, nei suprantame kaip! Bet Jėzus nepraranda drąsos: Jis ir toliau mus kviečia gyventi šia meile. Šis dvigubas įsakymas yra vertingas planas, raginantis verčiau ieškoti santykių, o ne bijoti ir elgtis egoistiškai. Tad aukštyn širdis! Nenusivilkime greitai ir Jo prašykime, jog mums suteiktų energijos ir drąsos, kad galėtume įeiti į šį Dievo ir artimo meilės nuotykį.

  Manuel Grandin, SJ

**Nuo spalio 19 d. pirmadienio iki spalio 25 d. sekmadienio, 2020**

**►link 30 sekmadienio**

**Evangelija pagal šventąjį Matą (Mt 22, 34- 40)**

|  |
| --- |
| Fariziejai, išgirdę, kad Jėzus privertęs nutilti sadukiejus, susirinko draugėn, ir vienas iš jų, Įstatymo mokytojas, mėgindamas jį, paklausė: „Mokytojau, koks įsakymas yra didžiausias Įstatyme?“ Jėzus jam atsakė: „Mylėk Viešpatį, savo Dievą, visa širdimi, visa siela ir visu protu. Tai didžiausias ir pirmasis įsakymas. Antrasis - panašus į jį: Mylėk savo artimą kaip save patį. Šitais dviem įsakymais remiasi visas Įstatymas ir Pranašai“. |

**Pirmadienis 19 d. Įsigilinti į sceną**

Būdamas ant savaitės slenksčio ir norėdamas įsigilinti į šį pasakojimą, tam skirsiu laiko ir žvelgsiu į fariziejus, kurie supa Jėzų. Pasitelkdamas vaizduotę, stebėsiu, kaip jie ateina pas Jį, kaip atidžiai žvelgia į Jį, Jo klausinėja. Jie nepasitiki, yra pasitenkinti savimi, galbūt bijo? Įsimaišysiu į jų tarpą ir savo ruožtu prisiartinsiu prie Jėzaus. Kaip mano širdis pasirengusi šiam susitikimui? Ar esu pasirengęs leisti, kad Jo žodis nustebintų? Arba dar – ar ieškau, ką šis žodis man sako, ką norėčiau išgirsti? *Prašysiu Viešpaties malonės suteikti plačią ir dosnią širdį, kad žodį priimčiau su visu jo naujumu.*

**Antradienis 20 d. Mylėti Dievą**

Jėzui didysis įsakymas yra mylėti „Viešpatį, savo Dievą“. Ką tai reiškia man? Mylėti. Viešpatį. Savo Dievą. Leisiu, kad šie žodžiai skambėtų manyje ir jų klausysiuosi. Paskutinėje *Dvasinių Pratybų* meditacijoje šventasis Ignacas mums primena, kad „meilė - pirmiausiai veiksmas“. *Kokiu konkrečiu veiksmu galėčiau įgyvendinti šį pirmąjį įstatymą? Darbe, šeimoje, su artimaisiais, su nepažįstamu žmogumi ar dar kitaip? Pasirinksiu kokį nors, kuris būtų labai paprastas, į ką jaučiu, kad mane šiandien Viešpats kviečia.*

**Trečiadienis 21 d. Visa širdimi**

Gyvenime, kur sumišę šviesa ir tamsa, mūsų širdis kartais padalyta. Dykumų Tėvai vartojo posakį „saugok savo širdį“. Ką šis posakis man reiškia? Ar jaučiuosi atsakingas už tai, kas slypi mano širdyje? Ar tą išgyvenu? *Šią dieną ypač klausysiuosi savo širdies. Kuo ji persmelkta visą dieną išorėje ir gelmėje? Ką ji apie mane kalba? Apie mano troškimus, lūkesčius, poreikius? Ar tai mane skatina užsidaryti ar priešingai – atsiverti?*

**Ketvirtadienis 22 d. Visa siela**

Per Aplankymą Marija giedojo: „Mano siela šlovina Viešpatį“. Getsemanėje Jėzus patiki savo mokiniams: „Mano siela mirtinai nuliūdusi“. Mūsų sieloje slypi gyvybės dvelksmas, gyvenimo judėjimas, kuris gali būti laisvas lyg šokis, arba užgniaužtas ir sunkus. *Viešpačiui patikėdamas savo „sielos būseną“, galiu skirti kelias dienos akimirkas, kad lėtai ir giliai įkvėpčiau, atkreipdamas dėmesį į orą, kuris įeina ir išeina iš mano šnervių. Tada dėkosiu už gyvenimo dovaną.*

**Penktadienis 23 d. Visu protu**

Kai liturgijoje išgirstame žodį „protas“, spontaniškai mąstome apie Šventąją Dvasią, Dvasią kūrėją, kuri pleveno virš vandenų. *O mano protas? Ką jis reiškia man? Mano gyvenime, mano kasdienybėje? Ar mano protas leidžia man mylėti, kvėpuoti, gyventi Dievo Dvasia? Šią dieną kreipsiu dėmesį į akimirkas, kai jaučiau, jog savo protu dalyvavau Dievo kūrimo darbe pasaulyje dėl vyrų, moterų, vaikų.*

**Šeštadienis 24 d. Mano artimasis**

Nuo Viešpaties Jėzus mus atgręžia į artimąjį: „Mylėk savo artimą“. Šis įsakymas panašus į pirmąjį, Jis mums sako: „Mylėk Viešpatį, mylėk savo artimą. *Kaip tai susiję mano nuomone? Iš žmonių, kuriuos sutiksiu, kas norėčiau, kad man būtų artimas? Galiu šį žmogų atiduoti Viešpačiui, savo Dievui, ir Jo prašyti, kad padėtų jį mylėti labiau.*

**Sekmadienis 25d. Mylėti savo artimą kaip save patį**

Gali atrodyti lengviau mylėti kitą nei save patį. Nes žinome pačius tamsiausius savo kampus, tuos, į kuriuos tiesiai neišdrįstame pažvelgti ir bandome paslėpti nuo kitų. Ir Viešpats juos žino, Jis žvelgia į juos tiesiai su meile ir viltimi. Šį sekmadienį leiskime, kad į mus žvelgtų Kristus, kuris mus myli tokius, kokie esame, ir kviečia mus žvelgti į save pačius, į savo brolius ir seseris tuo pačiu besąlyginės meilės žvilgsniu, meilės, kuri priima kitą tokį, koks yra, su jo tamsa ir šviesa kaip šventą slėpinį. Pasirinksiu sau tinkamą vietą ir trukmę, kad galėčiau likti tyloje Dievo akivaizdoje ir leisčiausi Jo mylimas visa Jo širdimi ir visu protu.

**Asmeniniai užrašai, maldos intencijos**

**..........................................................................................................................................................................................................................................................................................................................**.**....................................................................................................……………………………………………………….............................................................................................................................................................................................................................................................................................................................................................................................................................................**

(Parengta pagal Šv. Ignaco Lojolos dvasingumo bendruomenės leidinį: www.versdimanche.com)